C 33/9

VALTIONTUKI

(Euroopan yhteisön perustamissopimuksen 87—89 artikla)

EY:n perustamissopimuksen 88 artiklan 2 kohdan mukainen komission tiedonanto jäsenvaltioille ja muille asianosaisille

Valtiontuki C 21/05 (ex PL 45/04) — Poczta Polska: korvaus yleisistä postipalveluista — 2004—2005

(ETA:n kannalta merkityksellinen teksti)

(2007/C 33/06)

Komissio ilmoitti seuraavalla, 9. tammikuuta 2007 päivätyllä kirjeellä Puolalle päätöksestään lopettaa EY:n perustamissopimuksen 88 artiklan 2 kohdassa tarkoitettu menettely osittain.

”Puolan viranomaiset ilmoittivat 30. huhtikuuta 2004 päivätyllä sähköpostiviestillä kahdesta Puolan postitoiminnan harjoittajan Poczta Polskan hyväksi suunnatusta tukiohjelmasta liittymisasiakirjan liitteessä IV olevassa 3 kohdassa määrätyn väliaikaisen menettelyn mukaisesti. Tämä menettely on osa Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian Euroopan unioniin liittymistä koskevaa sopimusta.

Nämä kaksi tukiohjelmaa on rekisteröity seuraavin numeroin: PL 45/04: korvaus Poczta Polskalle yleisistä postipalveluista ja PL 49/04: tuki Poczta Polskalle yleisten postipalvelujen tarjoamiseen liittyvää investointia varten.

Komissio pyysi lisätietoja 26. heinäkuuta 2004, 26. marraskuuta 2004 ja 7. helmikuuta 2005. Puolan viranomaiset toimittivat lisätietoja kirjeillä, jotka oli päivätty seuraavasti: 10. syyskuuta 2004, 27. lokakuuta 2004, 3. joulukuuta 2004 ja 29. maaliskuuta 2005. Puolan viranomaisten ja komission yksiköiden välillä pidettiin kaksi kokousta 25. lokakuuta 2004 ja 31. tammikuuta 2005. Komissio sai lisätietoja Puolan viranomaisilta 20. kesäkuuta 2005.

Komissio ilmoitti Puolalle 29. kesäkuuta 2005 päivätyllä kirjeellä päätöksestään aloittaa EY:n perustamissopimuksen 88 artiklan 2 kohdassa tarkoitettu menettely, joka koskee kahta edellä mainittua tukiohjelmaa.

Nämä kaksi tukiohjelmaa on rekisteröity seuraavin numeroin: C 21/05: korvaus Poczta Polskalle yleisistä postipalveluista ja C 22/05: tuki Poczta Polskalle yleisten postipalvelujen tarjoamiseen liittyviä investointeja varten.

Komission päätös menettelyn aloittamisesta julkaistiin Euroopan unionin virallisessa lehdessä (1). Komissio kehotti asianomaisia esittämään huomautuksensa.

Komissio ei saanut huomautuksia asianomaisilta.

Puola toimitti huomautuksensa 9. elokuuta 2005 päivätyllä kirjeellä. Puolan viranomaiset ja komission edustajat pitivät kokouksen 10. tammikuuta 2006. Komissio pyysi lisätietoja 24. tammikuuta 2006 päivätyllä kirjeellä.

Puolan viranomaiset ilmoittivat komissiolle 10. helmikuuta 2006 päivätyllä kirjeellä aikovansa peruuttaa ilmoituksen tukiohjelmasta C 22/05: tuki Poczta Polskalle yleisten postipalvelujen tarjoamiseen liittyviä investointeja varten. Komission 27. helmikuuta 2006 päivätyn pyynnön jälkeen Puolan viranomaiset ilmoittivat 13. maaliskuuta 2006 päivätyllä kirjeellä, etteivät ne jatka edellä mainitussa ilmoituksessa tarkoitettua tukiohjelmaa.

Komissio päätti 27. huhtikuuta 2006 tehdyllä päätöksellä lopettaa EY:n perustamissopimuksen 88 artiklan 2 kohdan mukaisen menettelyn, joka koski tukea C 22/05: tuki Poczta Polskalle yleisten postipalvelujen tarjoamiseen liittyviä investointeja varten. Menettely oli aiheeton (2), sillä tukea ei koskaan pantu täytäntöön.

Puolan viranomaiset lähettivät komissiolle 23. helmikuuta 2006 päivätyllä kirjeellä lisätietoja valtiontukiasiasta C 21/05: korvaus Poczta Polskalle yleisistä postipalveluista. Ne ilmoittivat kuitenkin, että vuosina 2004 ja 2005 Poczta Polskalle ei ollut myönnetty korvausta postipalveluvelvoitteen täyttämisestä. Kyseiselle tukiohjelmalle ei koskaan myönnetty määrärahoja eikä sitä sovellettu vuosina 2004 ja 2005.

Edellä mainituista syistä komissio on päättänyt lopettaa osittain EY:n perustamissopimuksen 88 artiklan 2 kohdan mukaisen menettelyn, joka koski tukea C 21/05: tuki Poczta Polskalle yleisistä postipalveluista vuosina 2004—2005. Menettely on nyt aiheeton, sillä tukea ei pantu täytäntöön vuosina 2004 ja 2005. EY:n perustamissopimuksen 88 artiklan 2 kohdan mukainen menettely jatkuu kuitenkin 1. tammikuuta 2006 alkaneen kauden osalta.”